禮記/雜記上
諸侯行而死於館，則其復如於其國。如於道，則升其乘車之左轂，以其綏復。其輤有裧，緇布裳帷素錦以為屋而行。至於廟門，不毀墻遂入適所殯，唯輤為說於廟門外。大夫、士死於道，則升其乘車之左轂，以其綏復。如於館死，則其復如於家。大夫以布為輤而行，至於家而說輤，載以輲車，入自門至於阼階下而說車，舉自阼階，升適所殯。士輤，葦席以為屋，蒲席以為裳帷。

凡訃於其君，曰：「君之臣某死」；父母、妻、長子，曰：「君之臣某之某死」。君訃於他國之君，曰：「寡君不祿，敢告於執事。」；夫人，曰：「寡小君不祿。」；大子之喪，曰：「寡君之適子某死。」大夫訃於同國：適者，曰：「某不祿」；訃於士，亦曰：「某不祿」；訃於他國之君，曰：「君之外臣寡大夫某死」，訃於適者，曰：「吾子之外私寡大夫某不祿，使某實。」訃於士，亦曰：「吾子之外私寡大夫某不祿，使某實。」士訃於同國大夫，曰：「某死」，訃於士，亦曰：「某死」；訃於他國之君，曰：「君之外臣某死」，訃於大夫，曰：「吾子之外私某死」，訃於士，亦曰：「吾子之外私某死」。大夫次於公館以終喪，士練而歸。士次於公館，大夫居廬，士居堊室。大夫為其父母兄弟之未為大夫者之喪，服如士服。士為其父母兄弟之為大夫者之喪，服如士服。大夫之適子，服大夫之服。大夫之庶子為大夫，則為其父母服大夫服；其位，與未為大夫者齒。士之子為大夫，則其父母弗能主也，使其子主之。無子，則為之置後。

大夫卜宅與葬日，有司麻衣、布衰、布帶，因喪屨，緇布冠不蕤。占者皮弁。如筮，則史練冠長衣以筮。占者朝服。大夫之喪，既薦馬。薦馬者，哭踴，出乃包奠而讀書。大夫之喪，大宗人相，小宗人命龜，卜人作龜。復，諸侯以褒衣冕服，爵弁服，夫人稅衣揄狄，狄稅素沙。內子以鞠衣，褒衣，素沙。下大夫以襢衣，其餘如士。復西上。大夫不揄絞，屬於池下。大夫附於士，士不附於大夫，附於大夫之昆弟。無昆弟，則從其昭穆。雖王父母在，亦然。婦附於其夫之所附之妃，無妃。則亦從其昭穆之妃。妾附於妾祖姑，無妾祖姑則亦從其昭穆之妾。男子附於王父則配；女子附於王母，則不配。公子附於公子。君薨，大子號稱子，待猶君也。

有三年之練冠，則以大功之麻易之；唯杖屨不易。有父母之喪，尚功衰，而附兄弟之殤則練冠。附於殤，稱陽童某甫，不名，神也。凡異居，始聞兄弟之喪，唯以哭對，可也。其始麻，散帶绖。未服麻而奔喪，及主人之未成绖也：疏者，與主人皆成之；親者，終其麻帶绖之日數。主妾之喪，則自绖至於練祥，皆使其子主之。其殯祭，不於正室。君不撫仆妾。女君死，則妾為女君之黨服。攝女君，則不為先女君之黨服。

聞兄弟之喪，大功以上，見喪者之鄉而哭。適兄弟之送葬者弗及，遇主人於道，則遂之於墓。凡主兄弟之喪，雖疏亦虞之。

凡喪服未畢，有吊者，則為位而哭拜踴。大夫之哭大夫，弁绖；大夫與殯，亦弁绖。大夫有私喪之葛，則於其兄弟之輕喪，則弁绖。

為長子杖，則其子不以杖即位。為妻，父母在，不杖，不稽顙。母在，不稽顙。稽顙者，其贈也拜。違諸侯之大夫，不反服。

違大夫之諸侯，不反服。喪冠條屬，以別吉兇。三年之練冠，亦條屬，右縫。小功以下左。緦冠繰纓。大功以上散帶。朝服十五升，去其半而緦；加灰，錫也。

諸侯相襚，以後路與冕服。先路與褒衣，不以襚。遣車視牢具。疏布輤，四面有章，置於四隅。載粻，有子曰：「非禮也。喪奠，脯醢而已。」祭稱孝子、孝孫，喪稱哀子、哀孫。端衰，喪車，皆無等。大白冠，緇布之冠，皆不蕤。委武玄縞而後蕤。大夫冕而祭於公，弁而祭於己。士弁而祭於公，冠而祭於己。士弁而親迎，然則士弁而祭於己可也。

暢臼以椈，杵以梧。枇以桑，長三尺；或曰五尺。畢用桑，長三尺，刊其柄與末。率帶，諸侯、大夫皆五采；士二采。醴者，稻醴也。甕甒筲衡，實見間而後折入。重，既虞而埋之。

凡婦人，從其夫之爵位。小斂、大斂、啟，皆辯拜。朝夕哭，不帷。無柩者不帷。君若載而後吊之，則主人東面而拜，門右北面而踴。出待，反而後奠。子羔之襲也：繭衣裳與稅衣纁袡為一，素端一，皮弁一，爵弁一，玄冕一。曾子曰：「不襲婦服。」為君使而死，於公館，復；私館不復。公館者，公宮與公所為也。私館者，自卿大夫以下之家也。公七踴，大夫五踴，婦人居間，士三踴，婦人皆居間。公襲：卷衣一，玄端一，朝服一，素積一，纁裳一，爵弁二，玄冕一，褒衣一。朱綠帶，申加大帶於上。小斂環绖，公大夫士一也。公視大斂，公升，商祝鋪席，乃斂。魯人之贈也：三玄二纁，廣尺，長終幅。

吊者即位於門西，東面；其介在其東南，北面西上，西於門。主孤西面。相者受命曰：「孤某使某請事。」客曰：「寡君使某，如何不淑！」相者入告，出曰：「孤某須矣。」吊者入，主人升堂，西面。吊者升自西階，東面，致命曰：「寡君聞君之喪，寡君使某，如何不淑！」子拜稽顙，吊者降，反位。含者執璧將命曰：「寡君使某含。」相者入告，出曰：「孤某須矣。」含者入，升堂，致命。再拜稽顙。含者坐委于殯東南，有葦席；既葬，蒲席。降，出，反位。宰朝服，即喪屨升自西階，西面，坐取璧，降自西階以東。襚者曰：「寡君使某襚。」相者入告，出曰：「孤某須矣。」襚者執冕服；左執領，右執要，入，升堂致命曰：「寡君使某襚。」子拜稽顙。委衣於殯東。襚者降，受爵弁服於門內溜，將命，子拜稽顙，如初。受皮弁服於中庭。自西階受朝服，自堂受玄端，將命，子拜稽顙，皆如初。襚者降，出，反位。宰夫五人，舉以東。降自西階。其舉亦西面。上介赗：執圭將命，曰：「寡君使某赗。」相者入告，反命曰：「孤某須矣。」陳乘黃大路於中庭，北輈。執圭將命。客使自下，由路西。子拜稽顙，坐委於殯東南隅。宰舉以東。凡將命，鄉殯將命，子拜稽顙。西面而坐，委之。宰舉璧與圭，宰夫舉襚，升自西階，西面，坐取之，降自西階。赗者出，反位于門外。上客臨曰：「寡君有宗廟之事，不得承事，使一介老某相執綍。」相者反命曰：「孤某須矣。」臨者入門右，介者皆從之，立於其左東上。宗人納賓，升，受命於君；降曰：「孤敢辭吾子之辱，請吾子之復位。」客對曰：「寡君命某，毋敢視賓客，敢辭。」宗人反命曰：「孤敢固辭吾子之辱，請吾子之復位。」客對曰：「寡君命某，毋敢視賓客，敢固辭。」宗人反命曰：「孤敢固辭吾子之辱，請吾子之復位。」客對曰：「寡君命使臣某，毋敢視賓客，是以敢固辭。固辭不獲命，敢不敬從。」客立於門西，介立於其左，東上。孤降自阼階，拜之，升哭，與客拾踴三。客出，送於門外，拜稽顙。

其國有君喪，不敢受吊。外宗房中南面，小臣鋪席，商祝鋪絞紟衾，士盥於盤北。舉遷尸於斂上，卒斂，宰告子，馮之踴。夫人東面坐，馮之興踴。士喪有與天子同者三：其終夜燎，及乘人，專道而行。

礼記